 NA SAMMY WAWERU  RAIS William Ruto ametangaza Jumatatu, Septemba 4, 2023 kwamba serikali ya Kenya itaondoa visa kwa Waafrika wanaozuru nchini.  Hiyo ina maana kuwa, raia yeyote wa Kiafrika anayetembea Kenya hatahitaji kuwa na visa. Akihutubu wakati wa uzinduzi rasmi wa Kongamano la Mabadiliko ya Tabianchi Afrika 2023 katika Ukumbi wa KICC, Nairobi, kiongozi wa nchi alisema “Si haki kwa Mwafrika kuagizwa visa anapotembea nyumbani”. Dkt Ruto, hata hivyo, hakutangaza wakati ambapo agizo la visa kwa Waafrika kuzuru Kenya litaondolewa. “Miezi isiyo mbali kutoka sasa, tutaondoa hitaji la visa kwa Waafrika wanaotembea Kenya. Si haki unapotembea nyumbani unaagizwa kuwa na visa,” kiongozi wa nchi alisema. Hatua hiyo ya kufungua mipaka ya Kenya kwa nchi zote za Bara Afrika, inawiana na mikakati ya Afrika Mashariki ambapo raia wa ukanda huu hawahitaji kuwa na visa kuzuru nchi yoyote Afrika Mashariki. Jumuiya ya Afrika Mashariki (EAC) imeundwa na mataifa 7, yanayojumuisha; Burundi, Jamhuri ya Demokrasia ya Kongo (DRC), Kenya, Rwanda, Sudan Kusini, Uganda na Tanzania. Kongamano la Mabadiliko ya Tabianchi Afrika 2023, limehudhuriwa na zaidi ya maraisi 20 kutoka Barani, na viongozi mashuhuri ulimwenguni, kampuni na mashirika yanayotetea uhifadhi wa mazingira. Kauli mbiu yake ikiwa, ‘Kuinua Ukuaji Kijani na Suluhisho la Fedha za Mabadiliko ya Tabianchi Barani Afrika na Dunia’, Kongamano hilo ni la siku tatu washirika wakijadili jinsi, mbinu na mikakati kuangazia kero ya mabadiliko ya tabianchi Afrika. Aidha, litafuatwa na Wiki ya Mabadiliko ya Tabianchi 2023 ambayo itafanyika KICC, Nairobi.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  